b'\n_START_ARTICLE_\nRen\xc3\xa9 Cailli\xc3\xa9\n_START_PARAGRAPH_\nRen\xc3\xa9 Cailli\xc3\xa9 (19. marraskuuta 1799 \xe2\x80\x93 17. toukokuuta 1838) oli ranskalainen tutkimusmatkailija ja tiett\xc3\xa4v\xc3\xa4sti ensimm\xc3\xa4inen eurooppalainen, joka saavutti myyttisen Timbuktun kaupungin Malissa._NEWLINE_Ren\xc3\xa9 Cailli\xc3\xa9 oli l\xc3\xa4ht\xc3\xb6isin vaatimattomista olosuhteista ja j\xc3\xa4i orvoksi jo lapsena. H\xc3\xa4nell\xc3\xa4 oli kova kaukokaipuu ja h\xc3\xa4n l\xc3\xa4hti maailmalle 16 vuoden ik\xc3\xa4isen\xc3\xa4. Vuosina 1824\xe2\x80\x931825 h\xc3\xa4n vietti aikaa Pohjois-Afrikassa maurien parissa ja perehtyi heid\xc3\xa4n tapoihinsa, arabian kieleen ja islaminuskoon._NEWLINE_Saatuaan kuulla Ranskan maantieteellisen seuran ensimm\xc3\xa4iselle eurooppalaiselle Timbuktun-k\xc3\xa4vij\xc3\xa4lle lupaamasta palkinnosta Cailli\xc3\xa9 p\xc3\xa4\xc3\xa4tti matkata sinne. Timbuktua oli pidetty myyttisen\xc3\xa4 kaupunkina jo keskiajan arabialaisten tarinankertojien ajoista l\xc3\xa4htien. Cailli\xc3\xa9 pukeutui pohjoisafrikkalaisiin vaatteisiin ja l\xc3\xa4hti kulkemaan jalan, aseitta ja l\xc3\xa4hes rahatta halki Saharan. H\xc3\xa4n uskoi, ett\xc3\xa4 tekeytym\xc3\xa4ll\xc3\xa4 vaatimattomaksi islaminuskoiseksi oppineeksi h\xc3\xa4n voisi v\xc3\xa4ltt\xc3\xa4\xc3\xa4 monet hankaluudet. Matka oli silti vaikea ja vaarallinen. Cailli\xc3\xa9 sairastui ja joutui viett\xc3\xa4m\xc3\xa4\xc3\xa4n viisi kuukautta Tim\xc3\xa9n kaupungissa. 20. huhtikuuta 1828 h\xc3\xa4n kuitenkin l\xc3\xb6ysi Timbuktuun, mutta kohtasi vain kovin raunioituneen kaupungin, jonka menneest\xc3\xa4 loistosta ei ollut en\xc3\xa4\xc3\xa4 kovin paljon n\xc3\xa4ht\xc3\xa4viss\xc3\xa4._NEWLINE_Kun Cailli\xc3\xa9 palasi vuonna 1830 Ranskaan 16 vuoden poissaolon j\xc3\xa4lkeen, vastaanotto oli yll\xc3\xa4ttynyt. H\xc3\xa4nen ei ollut uskottu en\xc3\xa4\xc3\xa4 palaavan. Maantieteellinen seura kuitenkin palkitsi h\xc3\xa4net lupaamillaan 10\xc2\xa0000 frangilla._NEWLINE_Vuonna 1830 Cailli\xc3\xa9 julkaisi matkastaan kertomuksen Journal d\xe2\x80\x99un voyage \xc3\xa0 Temboctou et \xc3\xa0 Jenn\xc3\xa9 dans l\xe2\x80\x99Afrique centrale.'